
Asta-i, prietene, trage-ţi un scaun, cel mai bine pe ăla de 
colo. Bătrânului Phrnnx dă-i un brânci, o să tragă un somn 
bun pe podea. Ştii că un krddl nu poate să bea în picioare, 
mai ales când bea flnnx garnisit şi cu un fum-două din 
drăceasca buruiană krmml. Hai să-ţi torn nişte flnnx, hopa, 
îmi pare rău pentru mâneca ta; când s-o usca poți s-o 
răzuieşti cu un şiş. În sănătatea ta, şi să nu te lase niciodată 
propulsoarele, mai ales când hoardele de kpnnz îți suflă-n 
ceafă! 

Nu, îmi pare rău, n-am auzit de tine. Prea mulți băieți de 
ispravă vin şi pleacă; iar cei buni mor de timpuriu, of! Eu? N- 
are importanţă, oricum n-ai cum mă şti. Poți să-mi zici Deşcă 
Bătrână, e un nume la fel de valabil ca oricare altul. Băieți 
buni, cum ziceam, şi cel mai bun dintre ei era... hai să-i 
zicem Gentleman Jax. Îl chema altfel dar există o fată care 
aşteaptă, undeva, pe o planetă al cărei nume-l ştiu, o fată 
care priveşte dârele strălucitoare ale spacişătoarelor de cursă 
lungă venind la aterizare şi aşteaptă un om. Pentru ea, 
pentru fata asta, o să-i spunem Gentleman Jax; cred că i-ar 
plăcea, şi i-ar plăcea şi ei dac-ar şti, cu toate că acum trebuie 
să fie sură de-a binelea, dacă n-o fi şi chelit, iar de-atâta stat 
şi aşteptat a făcut pesemne artrită, da’ ce naiba, asta-i altă 
poveste şi pe Orion, nu sunt eu cel care s-o spună. Asta-i, 
mai toarnă-ți unu’ mare. Sigur, aburii verzi sunt normali la 
finnx, totuşi e mai bine să închizi ochii când bei, altfel, 
orbeşti într-o săptămână, ha, ha, binecuvântat fie numele lui 
Mrddl Profetul! 

Da, ştiu, la ce te gândeşti. Ce face un bătrân şobolan de 
spațiu ca mine într-o bombă ca asta, în fundul ăsta de 
galaxie unde stele mărginaşe sclipesc palid şi fotonii obosiţi 
abia se mai mişcă? Păi, îţi spun eu ce fac, mă trotilez mai rău 
ca un pfrdffl planizzian, asta fac. Se zice că băutura îţi 
slăbeşte memoria şi eu am ceva amintiri care trebuie şterse. 
Văd că te uiţi la cicatricele de pe mâinile mele; fiecare din ele 

are o poveste, of! prietene, şi rănile de pe spate şi cele de pe... 
hm, da, asta-i altă poveste. Ei, o să-ți spun o poveste, una 
adevărată, martor mi-e Mrddl cel Sfânt, cu toate c-am să 
schimb un nume sau două, ştii, fata aceea care aşteaptă. 

Ai auzit vorbindu-se de CCC? După felul cum holbezi ochii 
şi ți s-au albit obrajii arşi de spațiu, văd c-ai auzit. Ei bine, al 
dumitale sincer, Deşcă Bătrână, aici de față, a fost unul 
dintre primii Şobolani de Spaţiu ai CCC-ului; şi prietenul 
meu, pe vremea aia, era un individ cunoscut ca Gentleman 
Jax. Deie Marele Kram să-i fie numele blestemat şi ştearsă să 
fie ziua când am dat întâia oară ochii cu el... 


„Absolvenți... DREPȚI!!!” Vocea de stentor a sergentului 
bubui năprasnic, şfichiuind urechile aflate în aşteptare ale 
cadeților aliniați în rânduri parcă trase cu rigla. Plesnetul 
crud al fatidicelor cuvinte făcu o sută trei tocuri de cizmă, 
lustruite până la neverosimil, să pocnească simultan şi pe cei 
optzeci şi şapte de cădeţi, stane de piatră. Ca să nu vă mai 
mirați am să vă spun că unii erau din alte lumi, având deci 
alt număr de picioare. Toate traheele erau blocate, o pleoapă 
nu mişca, nici măcar o miime de milimetru, în vreme ce 
colonelul von Thorax păşea înainte, privind feroce prin 
monoclul care îi acoperea ochiul de sticlă. Păr tuns scurt, 
cenuşiu şi țeapăn ca sârma ghimpată, uniformă neagră, 
croită şi călcată impecabil, o țigară cu krmml între degetele 
de oțel ale mâinii stângi protezate, degetele înmănugşate în 
negru ale mâinii drepte, protezate, zvâcnind spre marginea 
cozorocului într-un salut perfect, torsul discret al 
motoraşelor din plămâni, care alimentau  răcnetul 
brobdignagian al colonelului. 

„Pe loc repaus. Ascultaţi aici. Sunteţi oameni - precum şi 
alte lucruri - culeşi bob cu bob din toate lumile civilizate ale 
galaxiei. Şase milioane patruzeci şi trei de cădețţi au intrat în 
primul an de antrenament şi cei mai mulți au cedat, într-un 
fel sau altul. Unii n-au fost în stare să se alinieze. Alții au 

fost dați afară şi împuşcaţi pentru perversiuni. Alţii s-au 
lăsat îmbrobodiţi de minciunile plângăreţe ale rozaliilor de 
comitet, care cârâie că războiul şi abatoarele nu sunt 
necesare; au fost de asemenea dați afară şi împuşcaţi. De-a 
lungul anilor cei slabi au pierit unul câte unul - ce-a rămas e 
miezul de fier al Corpului, voi! Corpsmanii primei clase de 
absolvenți ai CCC! Gata să răspândească printre stele 
binefacerile civilizației! Gata, în fine, să afle ce înseamnă 
inițialele CCC!” 

Un vuiet puternic se ridică din mulțimea de gâtlejuri, 
ovaţiile clocotind de aspru entuziasm masculin stârneau 
ecouri în marele stadion. La un semn al lui von Thorax, 
cupola imensă de impătrunzită alunecă deasupra capetelor 
lor, izolând stadionul de urechile, ochii şi razele iscoditoare 
ale spionilor. Cadeţii răcneau şi continuau să răcnească - 
multe timpane au crăpat atunci! - totuşi, îndată ce Colonelul 
ridică brațul, se făcu o linişte perfectă. 

„Corpsmani, nu veţi fi singuri în luptele ce le veți purta 
pentru împingerea granițelor civilizației dincolo de stelele 
barbare. Fiecare dintre voi va avea alături un camarad 
credincios. Primul om din prima linie, înainte marş şi fă 
cunoştinţă cu tovarăşul credincios!” 

Corpsmanul strigat ieşi în față cu pas vioi şi pocni scurt 
din călcâie, zisul pocnet găsindu-şi ecoul în cel al unei uşi 
date de perete; involuntar, toți ochii se îndreptară spre 
deschizătura întunecată din care ieşi... 

Cum să descrii aşa ceva? Cum să descrii o tornadă care te 
izbeşte, o furtună care te înghite, un nod spațial care te 
înnoadă? Era de nedescris, ca orice forță a naturii! 

O creatură înaltă de trei metri până la umeri şi de patru 
până la capul hidos, bălos, cu fălci clămpănitoare, o furtună 
de vârtejuri şi noduri spațiale care înainta grăbită pe patru 
picioare ca patru pistoane, cu gheare uriaşe rupând hălci din 
pardoseală indestructibilă de impătrunzitium, un monstru 
zămislit de nebunie şi coşmar se cabră în fața lor urlând de-ţi 

îngheţa inima-n piept. 

„lată!”, urlă drept răspuns Colonelul von Thorax făcând 
spume cu sânge la gură, „Acesta este tovarăşul credincios, 
mutacămila, o varietate mutantă a nobilului animal de pe 
Bunul şi Bătrânul Pământ, emblemă şi mândrie a CCC - 
Corpul de Comandouri pe Cămile! Corpsman, salută-ți 
cămila!” 

Corpsmanul mai făcu câțiva paşi în față şi ridică brațul 
salutând nobilul animal care i-l smulse prompt din umăr 
dintr-o singură muşcătură. Strigătul de durere se împleti cu 
ah-uri-le de uimire înăbuşite cu mâna la gură de ceilalți 
corpsmani, care priviră cu un interes mai mult decât 
ocazional cum cămilarii închingau cămiloiul cu curele de 
piele încătărămate în aramă, cum îl loveau şi-l îmboldeau cu 
bastoanele să intre pe unde ieşise. Între timp, un medic 
prinse cu o clemă ciotul rănitului şi târî afară trupul inert. 

„Asta-i prima voastră lecție despre cămilele de luptă”, tună 
răguşit Colonelul. „Nu ridicaţi niciodată mâna spre ele. După 
ce i se va grefa un braț nou, camaradul vostru îşi va aminti 
cu siguranţă, ha, ha, această mică lecție. Următorul!”. 

Din nou tunetul grăbit al picioarelor monstruoase şi 
răgetul ascuţit, gâlgâitor, al cămilei de luptă aflate în 
parametrii nominali. De data asta corpsmanul îşi ținu braţele 
pe lângă corp şi cămila îi hăpăi capul. 

„Mi-e teamă că un cap nu se poate grefa”, rânji Colonelul 
uitându-se chiorâş la cei aliniați. „Un moment de reculegere 
pentru camaradul plecat în cer cu racheta cea mare. Ajunge, 
DREPȚI! Veţi merge acum în zona de antrenament a 
cămilelor unde veți învăța să cooperaţți cu tovarăşii voştri 
credincioşi. Nu pierdeţi din vedere faptul că aceştia dispun de 
un set complet de dinți din impătrunzită, precum şi de teci 
din acelaşi material, ascuţite ca briciul, care le îmbracă 
ghearele. Rupeți rândurile!”. 

Bărăcile aspiranților la gloria  CCC-ului erau 
binecunoscute pentru stilul fără zorzoane şi fără cocoloşeli în 

ceea ce priveşte decorul şi respectiv confortul. Păturile erau 
lespezi de impătrunzitium - fără saltele care să-ți ruineze 
coloana - iar aşternutul din pânză de sac. Bineînţeles, nici un 
fel de pătură, temperatura fiind menţinută la o valoare 
prielnică sănătăţii, în jurul a 4°C. Restul comodităților 
păstrau aceeaşi linie, aşa că a fost o mare surpriză pentru 
absolvenţi să găsească la întoarcerea de la antrenament câte 
un abajur pe fiecare bec de citit şi câte o frumoasă şi moale 
saltea de doi centimetri grosime, pe fiecare pat. Culegeau 
deja roadele atâtor ani de muncă. 

Cel mai răsărit dintre toți era de departe cel numit M... 
Există anumite secrete care nu trebuie divulgate, există 
nume care înseamnă ceva pentru cei apropiați şi pentru 
vecini; prin urmare voi acoperi cu mantia anonimatului 
identitatea omului cunoscut ca M... Este suficient să-i 
spunem Oțel, pentru că asta era porecla cuiva care-l 
cunoştea bine. Pe vremea aceea Oțel era coleg de cameră cu 
un tip pe nume L... Mai târziu, mult mai târziu. L..., avea să 
fie supranumit de anumite persoane Gentleman Jax; pentru 
folosul acestei istorii îl vom numi şi noi Gentleman Jax sau 
pur şi simplu Jax. 

În privința realizărilor şcolare şi sportive, Jax nu era 
întrecut decât de Oțel, iar ei doi erau cei mai buni dintre toți. 
Fuseseră colegi de cameră în anul care trecuse şi acum se 
întorseseră în camera lor ca să stea cu burta-n sus şi să se 
lăfăie în neaşteptata luxură a noilor efecte, ca să soarbă cafea 
decofeinizată, numită kafea şi să fumeze ţigările 
denicotinizate din rația reglementară, numite Denikcig de 
către producător şi poreclite gâtuielnițe sau spărgătoare de 
plămâni. 

„Pasează-mi o gâtuielniță, Jax”, zise Oțel stând tolănit cu 
mâinile sub cap şi visând la ce-l mai aştepta în magazia de 
efecte, acum că va avea curând cămila lui. „Au”!, icni când 
pachetul îl lovi în ochi. Luă o ţigară, o bătu uşor de perete 
până când se aprinse, apoi trase până-n rărunchi fumul 

refrişant. „Încă nu pot să cred”, mormăi cu ţigara în gură. 

„Cu toate astea e destul de adevărat, pe Mrdd!”, zâmbi Jax, 
„Suntem absolvenţi. Aruncă-mi pachetul înapoi”. 

Oțel se conformă, dar cu atâta entuziasm încât pachetul se 
lovi de zid, toate țigările se aprinseră şi întreg pachetul deveni 
o flacără. Un pahar cu apă stinse conflagrația; în timp ce 
focul sfârâia spasmodic, o lumină roşie se aprinse pe ecranul 
de apel. 

„Mesaj de prioritate mare”, zise Oțel printre dinți, apăsând 
butonul de recepție. Amândoi tinerii zvâcniră în poziţie de 
drepţi, deoarece ecranul se umplu cu chipul de fier al 
Colonelului von Thorax. 

„M... L..., în biroul meu, în doi timpi şi trei mişcări”. 
Cuvintele căzură ca nişte bucăţi de plumb de pe buzele 
Colonelului. Ce putea să însemne asta? 

„Ce-o fi însemnând asta>?”.... întrebă Jax, în timp ce 
veneau în jos cu căzăşuta, având o acceleraţie apropiată de 
cea gravitațională. 

„Vom afla destul de repede”, spuse Oțel culegându-se de pe 
jos şi apăsând butonul de apel de la uşa bătrânului. 

Acţionată de un mecanism ascuns, uşa se deschise larg; 
nu fără oarecare înfiorare, intrară. Hait, asta ce mai era? 
Colonelul se uita la ei şi zâmbea, cu o expresie nemaivăzută 
până atunci pe figura-i sumbră. 

„Faceţi-vă comozi, băieți!”, zise, indicându-le cele două 
fotolii care răsăriseră din podea la atingerea unui buton. 
Găsiţi gâtuielnițe în brațele servofotoliului, de asemenea vin 
Valumian şi bere Snaggiană”. 

„Şi kafea nu?”, întrebă Jax din vârful buzelor şi toți trei 
izbucniră în râs. 

„Nu cred că-i duci dorul”, susură rezervat Colonelul prin 
laringele său artificial. „Beţi, băieţi, de azi sunteţi Şobolani de 
Spaţiu ai CCC, iar tinerețea rămâne în urmă. Şi acum, priviți 
asta”. 

Asta era o imagine care se închegase brusc în fața lor la 

atingerea unui alt buton, imaginea unui spacişător 
nemaivăzut. Nava era zveltă ca un peşte-spadă, cu aripioare 
fine ca de pasăre, solidă ca o balenă şi înarmată până-n dinți 
ca un aligator. 

„Sfinte Kolon”, oftă Oțel, zguduit, „asta-i ceea ce numesc 
eu o Rachetă”. 

„Unii preferă s-o numească indefectibilul”, spuse, nu fără 
umor, Colonelul. 

„E chiar ea? Am auzit câte ceva, dar...”, 

„Aţi auzit foarte puţine, fiindcă pruncul ăsta l-am ţinut 
bine înfăşat încă din primele etape. Are cele mai mari 
motoare construite vreodată, Macpherson2)-uri de cea mai 
avansată concepție, echipament de propulsie  Kelly% 
îmbunătățit până la a nu mai putea fi recunoscut, precum şi 
proiectoare Fitzroy* de putere dublă, care le fac pe cele vechi 
să arate ca nişte pistoale de jucărie. Şi ce-i mai bun am lăsat 
la urmă...” 

„Nimic nu poate fi mai bun decât ceea ce deja ne-ați spus”, 
îl întrerupse Oțel. 

„Aşa crezi tu”, râse Colonelul, de fapt scoțând un sunet de 
oțel sfâşiat, nu lipsit de oarecare afecțiune. „Vestea cea mare 
e că tu, M..., vei fi Căpitan al acestui super-cuirasat spațial, 
iar norocosul L..., Mecanic Şef”. 

„Norocosul L... ar fi fost mult mai fericit dacă era Căpitan, 
şi nu regele căldărilor”, bombăni Jax şi ceilalți doi râseră de 
ceea ce credeau ei că e o glumă. 

„Totul e complet automatizat, continuă Colonelul, aşa încât 
poate zbura cu un echipaj de numai două persoane. Dar 
trebuie să vă previn că nava are la bord echipament 
experimental, deci echipajul trebuie să fie compus din 
voluntari...” 


2 34 Gadgeturi specifice space-operei interbelice americane. 


„Mă ofer eu voluntar!”, strigă Oțel. 

„Eu mă duc la closet”, zise Jax ridicându-se şi aşezându-se 
fulgerător la loc când dezintegratorul Colonelului părăsi tocul. 
„Ha, ha, a fost o glumă. Sunt voluntar şi eu, bineînţeles”. 

„Ştiam că pot conta pe voi, băieți! CCC creşte bărbaţi. Şi 
cămile, desigur. lată ce aveţi de făcut. Mâine, la ora 0304, 
veți brăzda eterul la bordul Indefectibilului, îndreptându-vă 
spre Cygnus. În direcţia unei anumite planete”. 

„Daţi-mi voie să ghicesc”, scrâşni Oțel. „Nu cumva 
intenţionaţi să ne trimiteţi pe Biru-2, planetă înțesată de 
larşnici>”. 

„Ba da. Acolo e baza principală a larşnicilor, sediul rețelei 
de trafic şi tripouri, locul unde îşi desfac marfa proxeneții şi 
se tipăresc banii falşi. Locul distileriilor de flinnx, bârlogul 
hoardelor de pirați”. 

„Dacă vrei cu adevărat aventură, asta a aşa ceva sună!”, se 
strâmba Oțel. 

„Nu veţi arde gazul de pomană”, fu de acord Colonelul. 
„Dacă aş fi mai tânăr şi aş avea mai puţine proteze, ăsta ar fi 
genul de ocazie pe care n-aş scăpa-o...” 

„Aţi putea fi Mecanic Şef”, sugeră Jax. 

„Gura!”, spuse Colonelul cu voce joasă. „Mult noroc 
getlemen, onoarea CCC-ului călăreşte cu voi”. 

„Pe cămile?”, se interesă Oțel. 

„Hm, poate data viitoare. Acum sunt, ee, probleme de 
ajustare. Am mai pierdut încă patru absolvenţi. Poate că vom 
schimba chiar animalele, CDC, să zicem”. 

„Asta înseamnă dromaderi de luptă? 

„Sau asta, sau dalmaţieni. Sau dugongi. Dar asta nu-i 
treaba voastră. Tot ce-avețţi voi de făcut este să vă duceți şi să 
faceți praf Biru-2. Ştiu c-o puteți face”. 

Chiar dacă corpsmanii aveau anumite dubii, le păstrară 
pentru ei, fiindcă aşa se obişnuia în CCC. Făcură tot ce 
trebuia făcut şi în dimineața următoare, la ora 0304 fix, 
colosalul Indefecfibil se azvârli în spațiu. Motoarele Mac- 

Pherson turnară uruind quintilioane de ergi în reactor, până 
când nava se află în siguranță, în afara câmpului 
gravitațional. Jax trudi în sala maşinilor, lopătând 
transvestitul radioactiv în gura hrăpăreaţă a cuptorului până 
când Oțel îi făcu semn de pe puntea de comandă că sosise 
timpul comutării. Şi comutară pe înghiţitorul de spațiu, 
propulsorul Kelly; marea navă ţâşni spre stele cu de şapte ori 
viteza luminii. 

De vreme ce totul era automatizat, Jax se învioră în 
revigorator, în timp ce hainele-i erau spălate în spălător, apoi 
urcă pe puntea de comandă. 

„Într-adevăr”, zise Oțel ridicând din sprâncene, „nu mi-aş fi 
închipuit că vei apărea în fustanelă şi ciorapi ecosez”. 

„Altceva curat nu mai am. Spălătorul mi-a dizolvat restul 
de haine”. 

„Nu-ţi face griji. Să-şi facă larşinicii de pe Biru-2. Vom 
intra în straturile superioare ale atmosferei peste exact 17 
minute şi mă tot gândesc ce-o să fie de făcut atunci”. 

„Da, chiar trăgeam nădejde să facă cineva şi asta, că eu n- 
am avut timp nici să răsuflu, darmite să gândesc”. 

„Nu-ţi face griji, bătrâne, suntem o echipă. M-am gândit, n- 
avem decât două posibilități: sau dăm năvală trăgând cu 
toate tunurile, sau ne strecurăm pe furiş”. 

„Şi te-ai gândit mult până ai ajuns la ideile astea”. 

„Trec peste ce-ai zis, având în vedere că eşti obosit. Cât 
suntem noi de puternici, cred că bateriile de la sol sunt şi 
mai puternice. E cazul, deci, să ne furişăm fără a fi observați”. 

„Nu-i cam greu, zburăm totuşi într-un spacişător de 30 de 
milioane de tone?”. 

„În mod normal, da. Dar vezi butonul ăsta pe care scrie 
Invizibilitate? În timp ce tu participai la încărcarea 
combustibilului, mi s-a explicat cum funcționează. E o 
invenție nouă, neutilizată până acum în condiţii reale, care 
ne face invizibili şi nedetectabili pentru toate detectoarele lor”. 

„Ei, asta-i altceva. Mai avem 15 minute, pesemne că 

suntem foarte aproape. Să declanşăm bătrâna rază care ne 
face nevăzuți...”. 

„Nu!!!”. 

„S-a făcut. De ce strigi>”. 

„Nimic special. Doar că dispozitivul experimental pentru 
invizibilitate nu funcționează decât 13 minute înainte de a 
lua foc”. 

Din păcate, aşa a şi fost. O sută de mile deasupra 
suprafeței pustii, sfâşiate de explozii, a lui Biru-2, 
Indefectibilul deveni brusc vizibil. Într-o fracțiune de 
milisecundă, puternicele sonare spațiale şi superradare 
localizară nava invadatoare şi emiseră semnalul secret, 
aşteptând răspunsul care să o confirme că una de-a lor. 

„Le trimit un semnal ca să-i încurc. Larşnicii ăştia nu sunt 
prea deştepţi”, râse Oțel. Branşă microfonul pe frecvența 
interstelară pentru urgențe şi scuipă aspru cuvintele: 
„Agentul X-9 către baza principală. Am avut un schimb de 
focuri cu o patrulă. Au tras chiar în cărțile cu coduri, dar am 
salvat jurnalul de bord, ha, ha! Mă întorc cu o încărcătură de 
opt sute de mii de tone de krmm!”. 

Răspunsul larşnicilor nu se lăsă aşteptat. Din cazemate 
mii de tunuri gigant vărsară raze atât de năprasnice încât 
modificau însăşi structura spațiului. Forţele strălucitoare 
atinseră scutul indestructibil al bătrânului Indefectibil, 
trecură prin el ca prin brânză şi se izbiră în jerbe 
strălucitoare de însăşi carcasa navei. Simpla materie nu 
putea face față acestor forțe născute din măruntaiele 
dogoritoare ale însăşi planetei, aşa că pereţii de impătrunzit 
se vaporizară instantaneu într-un gaz uşor, care, la rândul 
lui, se descompuse în electronii şi protonii din care era 
alcătuit (pardon, şi neutronii). 

Simpla carne şi oasele nu puteau face față unor asemenea 
forțe. Dar în cele câteva secunde necesare energiilor 
strălucitoare să străpungă stratul de protecţie şi carcasa şi 
să dezagrege gazul, cutezătorul tandem de viteji corpsmani se 

aruncase cu capul înainte în armurile spațiale. La timp! 
Epava a ceea ce odată fusese marea navă străpunse 
atmosfera şi câteva secunde mai târziu se buşi de solul 
otrăvitor al lui Biru-2. Unui observator ocazional asta i s-ar fi 
părut sfârşitul. Puternica, odinioară, regină a magistralelor 
siderale nu va mai zbura niciodată, pentru că acum nu mai 
era decât un morman de două sute de funți de fierotenii 
fumegânde. Nici un semn de viață nu li se arătă dinspre 
tragica epavă mecaniscoadelor care se buluciră afară prin 
trapa secretă ascunsă în stâncă şi se târâră către rămăşiţele 
fumegânde cu toate detectoarele detectând la maximum de 
amplificare. Raportaţi! țâşni din radioreceptor. Nici un semn 
de viață până la a cincisprezecea zecimală! turui operatorul 
mecaniscoadelor între două blesteme, înainte de a transmite 
semnalul de întoarcere la bază. Mecaniscoadele clămpăniră 
vicios din fălci peste câmpul uscat şi dispărură. Sub ploaia 
otrăvită, ce curgea ca şiroaie de lacrimi, rămase epava care se 
răcea şuierând cu disperare. 

Erau oare morți cei doi buni prieteni? Credeam că n-o să 
puneţi niciodată întrebarea asta. Nedibuite de tehnicienii 
lărşnicilor, cu numai o milisecundă înainte de zdrobirea 
epavei, două mari şi aproape indestructibile armuri spaţiale 
fuseseră ejectate de destinderea unor arcuri de oțel; după un 
zbor scurt, aterizară înapoia unei spinări de piatră mai ferite, 
care, printr-un noroc, era chiar locul care ascundea trapa 
secretă care lăsase să iasă mecaniscoadele, care, după raidul 
infructuos, se întorceau sub controlul operatorului spurcat la 
gură, care, abrutizat de o doză proaspătă din drăceasca 
buruiană krmml, nu băgă de seamă scurta tresărire a acelor 
indicatoare atunci când mecaniscoadele reintrară în tunel, 
purtând cu ele o încărcătură cu care nu ieşiseră şi uşa 
masivă se trânti în spatele lor. 

„Am reuşit! Am pătruns în sistemul lor de apărare”, exultă 
Oțel. „Şi asta nu datorită ţie, care ai apăsat nenorocitul ăla 
de buton de invizibilitate”. 

„Păi, de unde era să ştiu”, se apără Jax. „Orişicât, nu mai 
avem navă, dar avem elementul surpriză. Ei nu ştiu că noi 
suntem aici, în vreme ce noi ştim că ei sunt aici!”. 

„Bine gândit. Ssst!”, şuieră Oțel. „Mergi ghemuit, se pare 
că ajungem la ceva”. 

Mecaniscoadele clămpănitoare pătrunseră zornăind într-o 
încăpere enormă, săpată în roca masivă şi plină de felurite 
maşini ucigaşe. Singura ființă omenească, dacă putea fi 
numit aşa, era operatorul larşnic, ale cărui degete corupte 
țâşniră spre declanşatoare îndată ce-i localiză pe intruşi. N- 
avea însă nici o şansă; razele țâşnite simultan din cele două 
dezintegratoare îl transformară în mai puţin de o milisecundă 
într-o bucată de carne carbonizată, fumegând pe scaun. 
Justiția CCC-ului ajungea în fine în vizuina larşnicilor. 

Era adevărata justiție, finală şi impersonală, imparțială şi 
distrugătoare, pentru că în acest lăcaş al răului nu existau 
inocenți. Forţele feroce ale răzbunării lumii civilizate culcau 
la pământ tot ce-ntâlneau în cale, întrupate în cei doi băieți 
care înaintau pe coridoarele infamiei, luptând pe viaţă şi pe 
moarte. 

„Aici e şeful”, mirii Oțel în timp ce se apropiau de o uşă 
imensă, de impătrunzită, placată cu aur, în fața căreia un 
comando sinucigaş se sinucise sub necruțătorul bici de foc. 
Lichidară astfel şi ultima rezistenţă şi răzbătură în triumf în 
sala centrală, unde, în fața panoului de comandă se găsea un 
singur om, Superlarş însuşi, creierul imperiului crimei 
interstelare. 

„Ti-a sunat ceasul”, intonă mohorât Oțel, arma sa fiind 
îndreptată ferm asupra siluetei în robă neagră, purtând o 
cască spațială opacă. „Scoate-ţi casca sau eşti mort pe loc”. 

Singurul răspuns fu un mârâit bălos, plin de furie 
incipientă; o secundă nesfârşit de lungă mâinile înmănuşate 
în negru tremurară deasupra declanşatoarelor. Apoi, la fel de 
încet, se ridicară spre cască, o rotiră uşor şi o ridicară... 

„Pe sfântul nume al Profetului Mrddl!”, icniră la unison cei 

doi corpsmani, siderați de ceea ce vedeau. 

„Ei, acum ştiţi şi voi”, rânji Superlarşul. „Dar pariez că n- 
ați bănuit niciodată”. 

„Dumneavoastră!!!”, şopti Oțel spărgând tăcerea înghețată. 
„Dumneavoastră! Dumneavoastră!! TU!!!”. 

„Da, eu, Colonel von Thorax, Comandant al CCC. Nu m-aţi 
suspectat niciodată şi chestia asta m-a distrat întotdeauna”. 

„Dar...”, bâigui Jax, „de ce?”. 

„De ce? Răspunsul e evident pentru oricine nu e un porc 
de democrat interstelar ca voi. Singurul lucru de temut 
pentru larşnicii din galaxie era ceva de felul CCC-ului, o forță 
puternică, insensibilă la mită sau instigări, nobilă apărătoare 
a cauzei dreptăţii. Ne puteaţi da bătaie de cap. Prin urmare, 
am fondat noi CCC-ul, iar eu sunt de multă vreme şeful 
ambelor organizații. Recrutorii noştri aduc pe cei mai buni fii 
ai planetelor civilizate, pe care avem grijă să-i brutalizăm, să- 
i distrugem fizic sau să le zdrobim psihicul, astfel încât să nu 
mai reprezinte un pericol. Desigur, sunt şi unii care răzbesc, 
indiferent cât de amară li se face viața - fiecare generație îşi 
are supermasochiştii ei - dar există ac şi de cojocul lor”. 

„Cum ar fi trimiterea în misiuni de sinucidere?”, întrebă 
retoric Oțel. 

„E o metodă bună”. 

„Dar de data asta n-a mers! Spune-ţi rugăciunea, larşnic 
murdar, în curând îţi vei întâlni Creatorul!”. 

„Creatorul!?  Rugăciunea!? V-aţi ieşit din minţi, toți 
larşnicii sunt atei până la capăt”. 

Şi apoi veni sfârşitul, într-un nor strălucitor de vapori, cu 
cuvintele-i ticăloase pe buze, un sfârşit binemeritat. 

„Şi acum?”, întrebă Oțel. 

„Şi acum, asta!”, răspunse Jax, zburându-i arma din mână 
şi încremenindu-l cu raza unui paralizator. „Nu vor mai fi 
locuri doi bune pentru mine - în sala maşinilor, cu tine pe 
punte. De aici încolo e jocul meu”. 

„Ai înnebunit!”, gângavi Oțel cu buzele-i paralizate. 

14 


„Ba sunt în toate mințile, pentru prima dată în viaţă. 
Superlarşul a murit, trăiască Superlarşul! E a mea, întreaga 
galaxie e a mea”. 

„ŞI eu?” 

„Aş putea să te ucid, dar ar fi prea uşor. Şi ţi-ai împărțit cu 
mine rația de ciocolată... Vei fi învinuit pentru tot acest 
dezastru, pentru moartea  Colonelului von Thorax şi 
devastarea bazei principale a larşnicilor. Toţi vor fi împotriva 
ta, vei fi proscris şi vei fugi ca să-ți salvezi viața în periferiile 
sălbatice ale galaxiei unde vei trăi cu teamă în suflet”. 

„Bine, dar batoanele de ciocolată...” 

„Îmi amintesc, nici o grijă. La mine nimereau întotdeauna 
alea râncede. Şi acum..., ŞTERGE-O!P. 


Vreți să ştiţi cum mă cheamă? Deşcă Bătrână e un nume 
destul de bun. Povestea mea? E prea mult pentru urechile 
voastre gingaşe, băieți. Să ridicăm mai bine paharele şi să-i 
zicem un toast. Faceţi asta pentru un biet moşneag care a 
văzut multe la viața lui. Un toast de baftă neagră, de ceasul 
rău, blestemul Marelui Kramddl să-l ajungă pe omul numit 
de unii Gentleman Jax!... 

